Om utgivelsen

Teksten følger førsteutgaven av Stene i strømmen (1925). Digitaliseringen er basert på fil mottatt fra Nasjonalbiblioteket. Teksten er konvertert og korrekturlest av Ørjan Persen, Bergen Offentlige Bibliotek.

Dette verket har blitt identifisert som fri for kjente opphavsrettsbegrensninger, inklusive alle nærstående rettigheter. Du kan kopiere, endre, distribuere og fremføre verket, også for kommersielle formål, uten å spørre om tillatelse.

Utgivelsen er en del av prosjektet Ånd eies av alle - Nordahl Grieg digitalisert ved Bergen Offentlige Bibliotek og er støttet av Nasjonalbiblioteket. Flere e-bøker finnes på prosjektets nettside: bergenbibliotek.no/nordahlgrieg.

Om Nordahl Grieg

Nordahl Grieg ble født i Bergen i 1902 og ble ikke mer enn 41 år gammel. Han ble skutt ned under et bombeangrep over Berlin og døde i 1943. Grieg satte likevel betydelige spor etter seg i norsk litteraturhistorie. Han var vår mest sentrale dikter under andre verdenskrig og særlig diktet Til ungdommen er mye brukt i senere tid. Han er mest kjent som lyriker, men Nordahl Grieg skrev både skuespill, romaner og sakprosa.

Om Stene i strømmen

I Nordahl Griegs andre diktsamling er det forfatterens indre liv som beskrives. Det er den store altoppslukende kjærligheten, det er lengsel, ensomhet, sterke følelser og bibelske motiver. Grieg studerte ved Wadham College i Oxford og det mest kjente diktet fra samlingen heter Kapellet i Wadham College.

Nordahl Grieg

STENE I STRØMMEN

digte

GYLDENDAL NORSK FORLAG

1925

I

JOSEF

Den er ikke endnu vaaknet til dag,

den lille søvnige by,

men Josef staar ved sin flittige sag

i det livsalige gry.

Hans hjerte nynner en munter sang —

Josef skal giftes iaar —

og derfor synger han dagen lang

mens sagen og høvlen gaar!

Og Josef blir kold av et lykkelig gys,

da døren blir aapnet med ett,

mens stjernerne blegner for morgenens lys,

som blusser mot Nazareth.

Det er Maria! Og Josef er

et eneste skinnende smil,

lar sagen staa dirrende fast og ler:

Ja nu kan den ta sig en hvil!

Men kvinden staar blek mot den lukkede dør

og nøler med at gaa ind,

og hvor er de smil og de kjærtegn fra før,

som blomstret fra hendes sind?

Hvad er det Maria? Hvad er der vel hændt?

Du er saa forandret og rar —

Josef stirrer bekymringsfuldt spændt:

Jeg ber dig Maria — svar!

Saa taler hans kvinde med mange ord

om himmelske syner hun saa.

Josef læner sig tungt til sit bord,

og intet kan han forstaa.

Der sitter hans kvinde, bøiet og skjøn,

i morgenens gyldne glans —

en røst har fortalt hun skal føde en søn,

en søn som ikke er hans?

Men saa gaar han pludselig frem et skridt

i gulvets knitrende spaan.

Det godslige ansigt er haardt og hvidt,

og stemmen er ond av haan:

Du lyver Maria; jeg vet hvad det er.

Din uskyld stod altsaa for fald — — —

Jeg vil ikke høre, si ikke mer!

Jeg tror at forstaa hvad jeg skal.

Men ut av mit hus! og kom aldrig igjen —

Og Josef løfter sin haand,

og peker mot døren: gaa til din ven,

din elsker, den Hellige Aand!

Men kvinden sitter i solstripens skin,

i stille rørende tro,

og langsomt vaakner i Josefs sind

mindene mellem de to.

Og han som stod der saa streng og stiv

blir næsten barmhjertig og mild:

Du som jeg elsket mer end mit liv —

hvorledes gik dette til?

Jeg kan ikke fatte hvad du har mødt,

du var saa uskyldig og ren.

Men vær ikke ræd, jeg blev ikke født

til at kaste den første sten.

Du var den svake, men nævn mig dog ham

hvis glæde var bare at ta.

Den fattige hadde et eneste lam

og det fik jeg ikke ha.

Din dunkle fortælling er svær at forstaa,

jeg er en enfoldig mand,

det budskap du hørte, de syner du saa

er over min ringe forstand.

Men selv om du ogsaa fik tusene bud,

saa er der én ting jeg vet:

At ingen har lov, om mand eller gud,

at krænke min kjærlighet.

Og selv om verden bør frelses helst

av ham som har daarlig den skapt,

saa har ikke verden lov at bli frelst,

naar verden for mig gaar tapt.

Jeg vet det Maria — jeg bøier mig snart

for smertens bøn i dit blik.

Men endnu ser jeg saa bitterlig klart

den sorg og den dom jeg fik. —

Utenfor glødet den knugende dag

over en ørken av ler.

Josef grep atter sin flittige sag,

men Josef sang ikke mer.

II

MORGEN

Jorden vaakner og gyser

i gryets kuldskjære stund.

Ogsaa dens Himmel fryser

med dugg paa sin bleke mund!

De skjælver efter hverandre,

men først maa stjernene vandre

til hvile paa nattens bund.

Et bjerg i den første røde,

— et kyss paa et snehvitt bryst . . .

Saa kan de elskende gløde!

Der brister et skrik av lyst.

Og Jorden favnes med Luften

og segner i blomsterduften,

som staar fra den gyldne kyst!

Hvor lyset sprænger vort kammer,

ved vinduet, staar du og ser.

Det er som du tændes og flammer

med i det vilde veir,

som med et favntak begraver

alle de vaarlige haver

med elskovsrødmende trær!

Den brandgule morgenkjolen,

som bølger saa silkefin,

aapner du ut mot solen:

ta mig sol, jeg er din!

Du løfter de længtende arme

i bruset av blæst og varme

ut mot en luft av vin!

Jeg staar saa nær ved din side,

og stirrer, blændet og stum.

Din morgen gaar vist saa vide,

min morgen er dette rum.

Og næsten i angst jeg kjender

der flyver mot mine hænder

et brusende silkeskum!

Da synker jeg ned og slynger

armene om dit knæ,

og føler hvor pulsen synger

bak hudens nyfaldne sne!

Saa dæmrer den morgen herinde,

da Adam tok med sin kvinde

en blomst fra et æbletræ!

BØLGEN

En verden av glans,

et hav av turkis,

som gynger i dans

med solskin og bris,

ind hvor vi ligger paa sanden

og lytter til bølgens spil.

Altid den samme bølge

brister i sol og ild,

knuses til skum mot stranden —

Saa springer den atter til!

Et snefjeld, et skred

av skum og krystal

og alt rives med

av det brusende fald,

og vi som kjæmpet derute

skyltes herind tilsist!

Bølge — aa lad mig ofte

kjende din magt og din brist,

hvile paa sandens pute

og kysse en fin liten vrist!

Og kommer jeg hit

en anden vaar,

ældet og hvit

efter onde aar,

hører jeg endnu bruse

samme velsignede sang!

Saa faar da heller veien

bli stenet og tung og lang —

bølgen vil altid bruse,

at vi var unge engang!

BØN

Du kysset mine øine,

og from av fryd jeg ber

at usselhet og ondskap

maa ikke findes mer,

men at et væld av godhet

fra nu maa straale frem

og møte mine øine,

fordi du kysset dem!

FARVEL

Du stod saa hvit da toget gik,

og begge visste

at dette tapte øieblik

var livets sisste

«Det var som døde vi den kveld»,

kan begge skrive.

Men trods den død og det farvel —

er vi ilive.

Det dype saar er grodd igjen

og hjertet sover.

Aa, ingen sorg er ond som den

at alt gaar over!

TYTTEBÆRSYLTETØI

Der sat vi, to landsmænd, og snakket

foran en engelsk kamin.

Der funklet en drøm i vor vin,

mens ilden i halvmørket flakket.

Vi talte om norske veninder

til hjertet blev stort av savn,

og tungt av forelskede minder!

Saa blev der taust, ved et navn.

Men stilheten kom da til ende,

du spurte: «kan du forstaa

hvad jeg bestandig maa tænke paa

hvergang jeg tænker paa hende?»

Da røbet vi, ven, vore smerter,

for samtidig svarene fløi

fra begge de rammede hjerter:

paa tyttebærsyltetøi!

Herren maa besst vite grunden!

Er det den frodige glød,

saa frisk, saa dugget og rød,

den nypeblodige munden,

er det de øiekast blanke

som tindrer i smil og skøi, —

der gav os den venlige tanke

av tyttebærsyltetøi?

Aa nei, det er hvite smaa krukker

paa kjøkkenet, rad efter rad,

mens duften slaar syrlig og glad

mot syltepapiret som lukker!

Der staar hun! hvor høstsolen varmer,

fra himlen saa blaa og saa høi

og rører med halvnøkne armer

i tyttebærsyltetøi!

Og hjemmet lever i ordet,

med stilhet og søndagskos,

rødvin og ryper i fløtesos

og bare os to ved bordet!

Og her i vor stille stue,

fjernt fra hverdagens støi,

spiser jeg dig, lille frue

av tyttebærsyltetøi!

TO SMAA STENE I STRØMMEN

Da vi var smaa var det prestekraver

som vakte vor fryd

i haver

mot syd!

Ivaar er det bækken —

den klinger saa ren

og springer paa sten

og slipper bestandig med skrækken!

Og to smaa stene i strømmen,

saa silrende klar,

er drømmen

jeg har!

De smiler mot luften

og solflekkers dryss

og smaasjøers kyss

og trærne og dagen og duften!

Om vi var de hvite smaa stene,

som laa der saa fro,

alene

vi to!

Og bækken fik vandre

forbi og forbi,

men vi skulde bli,

og være saa glad i hverandre!

HAV

Din sjæl er et stille, enfoldig hav,

hvor intet er værd at forstaa.

Men øiet har glimt av det gule rav,

og det maa jeg tænke paa.

Dit hjerte gaar jevnt som en dønnings fald

og undrer aldrig mit sind.

Men munden er rød som den røde koral

og flammet engang mot min.

Og det er det øde og døde hav,

hvor stumheten ruger gold.

Men hav, for din prakt av koral og av rav

gir jeg mig dig i vold.

MELODI

Der skjælver angst og minder med

den cellomørke melodi,

og hjertet jages fra sin fred

mot aar jeg trodde var forbi,

en sommernatt, en øde hei,

som drog sit sus om dig og mig.

Og mens vi sat der paa vor knaus,

saa jeg med ett, din kind var vaat

og at du var saa fjern og taus.

Jeg spurte angst for hvad du graat.

Du stirret paa den kveldsgraa hei,

og hvisket lavt: Jeg graat for dig.

Din sorg blev kysset god igjen,

for hjertet mitt maa glemme fort . . . .

Men svandt der mer end sorgen hen?

Kan kjærlighet bli kysset bort?

Jeg kysset dig og kysset dig

og glemte at du graat for mig.

Men jeg som siden da har ledd

og glemt hver drøm jeg har bedratt,

jeg staar iaften hvit og ræd

i gufset fra en stormsvart natt,

og alt er tapt, hvert lys, hver vei,

fordi du engang graat for mig.

GRAAGJÆS

Der bakser en graagaas langs skogen hen

og pløier saa mange mile.

Naar den tilslut skal hvile,

flyr den tilbake igjen.

Der hungrer og tørster en fattig sjæl

efter det elskede hjerte.

Da det blev hans i smerte,

slo han det straks ihjel.

III

KAPELLET I WADHAM COLLEGE

Oxford.

Orgelet bruser i smerte, og alle de unge viljer

bøies i angst og ømhet dit hen hvor vi intet vet.

Lysene flakker i mørket som kuldskjære paaskeliljer,

der stiger en salme mot taket om Gud som er kjærlighet.

Saa synker den storm av Herren ned fra en blekrød stjerne,

men endnu ruller en brænding av orgelets skjønne brus,

og presten løfter sin stemme til ord som er hvite og fjerne:

«O, mindes alle de døde, de faldne av dette hus» . . .

En endeløs sorg av navne, viet til blod og taarer,

unge smilende navne hører vi gjennem hans røst,

venner som lo paa elven i slit med lyseblaa aarer,

mens poplene skjalv langs Cherwell op i den høie høst!

Jern og rædsler og kulde i ørkesløshet og krampe,

det var den skjønne ungdom dere blev git tildel.

Saa hven det av bly i luften, og kroppen ravet i krampe,

et lik som raatnet, men sjælen? venner, hvor gik deres sjæl?

Jeg husker en bror av dere, som bar den drøm i sit hjerte:

at faa sig en røk en aften over en hvitmalt grind . . .

Han kom hjem til sin længsel, men altid følte han smerte:

at dere ikke fik staa der, en sommerkveld lun og lind.

Men Gud som er kjærligheten og gav ham hans drøm i eie,

husker vel ogsaa dere, brødre av savn og nød.

Han streifer omkring i blaaet paa stjernenes hvite veie

og ser at enhver faar leve; saa er det tid for død.

Vi knæler i orgelbruset for døde, ukjendte venner,

hvis unge forpinte sjæle sank ned i den store ro.

Er de i live bak døden, i land som vi ikke kjender?

Min Gud, hvis min tro kan hjælpe, da skal mit hjerte tro.

Slik er min bøn

om den evighet

saa dyp og skjøn

som mit hjerte vet:

den fred som er

over al forstand,

blandt blide trær

i et aftenland,

med stærefløit

over kløverduft

og stjerner høit

i den disblaa luft,

og hjertet mildt

av den pris og takk

som stiger stilt

fra en kjær tobak,

og Gud er med

i det lette spind,

og Gud er fred

ved en hvitmalt grind.

KVINDEN, DØDEN OG JEHOVA

Den siste granat slaar fra himlen ned,

det raller i endnu en strupe.

Likene skjules, og det er fred

for dem som blev spart for at stupe.

— — —

Saa blaaner en kveld i en grønsket egn

ved hjemmets skaanede kyster.

Markene dier den varme regn

fra tusen usynlige bryster.

Der driver en ange av muld og sjø

i mainattens bløte vinde.

Langsmed den groende, grønne bø

gaar der en mand og kvinde.

Og kvinden hvisker: Min egen gutt,

mit eget deilige hjerte,

jeg kan ikke fatte at den er slutt,

den evig nagende smerte.

De lange angstfulde aar av savn,

med længslene, unge og ømme . . . .

Saa haabløst skalv i min tomme favn

de moderlig kjære drømme!

Jeg skapte det dog i de lange aar,

vort ufødte barn, du kjære,

den deilige gutt, som snart skal bli vor,

jeg vet hvordan han skal være!

Da svarte manden: Jeg tror som du,

det er en søn du skal føde.

Vort land blev sykt under krigens gru,

elendig, beskjæmmet og øde.

Men opgjørets dag vil komme igjen,

om de eller vi skal leve.

Da trænger vi tusener unge mænd

til jern i vor pansrede næve.

Min egen ven — vi skal begge be

med brændende fromme bønner

om at Gud Herren i miskund vil se

og gi os en rad av sønner.

Men kvindens længtende modertræk

sluknet med ett i jammer.

Hun svarte ikke, hun stirret væk.

Saa gik de ind til sit kammer.

Men kvinden nølte at blusse op,

hun laa i en ordløs vaande,

det var som der gøs langs den unge krop

en isnen av dødens aande.

Det visnet i avsky det higende bryst

ved grep av knoklede hænder,

og favnen som bævet av længsel og lyst

blev lammet av dødningelænder.

Til det var den ment, den ufødte skatt,

til hatets og hevnens kvaler.

Og gjennem den stønnende, bitre natt

vet hun at døden taler:

«Jeg ligger med i din elskovsseng,

ti dødens barn skal du avle.

Min ljaa skal kutte den fine streng

fra dig og til barnets navle.

Jeg strømmer med i det spæde blod

som pulser i ungens aarer.

Hvad nytter det saa om din gutt blir god

eller sin mor til taarer?

Alt du har haapet og elsket og drømt

blir en av de tusen døde.

Du længtende daare, dit barn er dømt.

Et voksent lik skal du føde!»

Da vred hun sig bort som en dødspint aal,

og hæst med et hundyrs snerren

reiste hun sig og skrek: Gi taal!

Jeg ber jo en bøn til Herren.

Jeg ber ikke længer til Jesus Krist

med nagleborede vunder.

To tusen aar er saa lang en frist.

Hvad gavnet det hele under?

Jeg ber til Jehova, for hevnen er din

og du er en Gud av vrede.

Tramp mellem stjerner, døv, stum og blind

mot menskenes øglerede.

La rummets orkan gaa kvass som en kniv,

og slukke dig jord, som en kjerte,

for da vil det deilige liv av mit liv

slukne under mit hjerte.

IV

VESTLANDSREGN

Raatnende tangplanter gaar i mit blod,

svaiende døsig i ebbe og flod,

en jodfarvet klase, som bitter og syk

mudrer mit blod hvor det før gik i stryk!

Og ind imot vinduet knuger sig nær

en bugnende banke av graadige trær,

tungt svulmer de paa og kræver sin plass,

som lemæn av løv i min hjernes morass!

Et landskap av older og tang er min sjæl!

Og brudden av gikt pines dagen ihjel.

Men under de drivende blodlegmers lik

stønner en bøn, stønner et skrik:

Giv mig en mund at møte,

hvis tunges spillende orm

gaar i mit blod som et rasende gys

av elskovens tropestorm!

Giv mig en dom til døden

en mur som jeg klamrer mig til,

og siktende paa mig en stum peleton —

hvad nøler I efter? Giv ild!

HOTELRUM I OSLO

Her sitter jeg paa sengen i et fremmed, koldt hotel,

og min haand er fuld av længsel mot en anden haand ikveld.

Ensomheten slaar fra gaten, aldrig før saa bittert ny,

fottrin, skygger, buelamper, suset fra den mørke by.

Der blir menske mødt av menske, med et rop, et blik, et smil.

Mellem mig og dem dernede er det tusinde av mil.

Ja, jeg sitter her saa ensom at det hvisker i mit sind:

er det sandt jeg nogensinde holdt en anden haand i min?

Men blandt alle øde skygger er det som jeg inderst vet:

aldrig har mit hjerte elsket før i denne ensomhet!

La de andre bare møtes, la dem gaa forlovet hjem

til det aftensbord som venter tusen aftener paa dem!

Mine længsler seiler længer, over hav og kveld og gry.

Jeg behøver ingen sporvogn klokken syv til Homansby!

Men er rikere end disse som hver løs og ledig stund

kan faa ta sin elsktes hænder eller kysse hendes mund.

OKTOBERAFTEN PAA KARL JOHAN

Hjertet blir rødt og svimmelt, naar skridtene hurtig skraaner

fra Slotsparkens regngraa taake mot gatens eventyrland.

De blændende buelamper er hundrede hvite maaner

som stivnet paa flugt i rummet her over Karl Johan!

Regnen synker mot gaten, hvor lyset glinser tilbake,

der stripes en triks lanterner mellem de vaate trær.

Og luende lysbokstaver over de mørke take

gynger i tigerrytme mot høstkveldens silkeskjær!

Der rulles i fosforlyset en mørk og sydende brænding,

det evige dragsug av ungdom langs husenes kolde kyst.

Det er som om luften dirrer av en elektrisk spænding,

av nølende angstfuld længsel, av spot og forstenet lyst!

O, her er vor egen gate, hvis nætter beruser og piner,

hvor hjertene svirrer mot lyset og brænder sig i dets ild,

hvor nervene spiles til døde og synger som violiner

i trods og smertelig jubel, fordi vi endnu er til!

SANGERNUTEN

Mørket tasser over fjeld,

ødet svulmer tungt av gru —

Skrek der én paa myren nu?

Mulmet lever, blodet iser!

I de lodne bakkeheld

glimter steiner frem og gliser

som en varg en graadig kveld,

snerrende mot mørket selv!

Raatt gaar gufs i elvefaret.

Fossen buldrer ned fra skaret

med en klang av sagn i røsten

som i drøn fra bræ

og sne

varsler høsten!

Bare Sangernuten staar

rolig over nattegyset

som en blond, forundret vaar,

kysset av det siste lyset!

Som en drøm om at forsone!

Men en fjeldtops blide tone,

hvad er den mot mørkets sang?

Vild gaar elven natten lang.

Der er istid i dens gang!

Bræens haarde, frosne splinter

males i dens grove fang

som en løsnet fimbulvinter!

Stod med samme sang i sind,

her paa skraaningen kanhænde,

ensom yngling, klædt i skind,

slik en ødslig kveld som denne?

Bort fra hulen, bort fra angsten

var han styrtet som i blinde.

For en kveld han kom fra fangsten

var der ingen mer derinde!

Noget gustent svarte ikke.

Noget brustent svarte ikke!

Og han styrtet ut paa bræen —

var hun kanske der at finde?

Dager dæmret, dager svandt,

mens han stavret frem i sneen.

Storm og sno var alt han fandt!

Men saa skedde det ikveld:

braatt han stanset, for et fjeld.

Dalen aander angst av natt,

og han graater under gyset.

Men en fjeldtop staar i lyset,

ensom, smertelig forlatt!

Og han kjender som i sang:

han har sett den før engang!

Noget rent og stilt og ømt,

som han fordum vist har drømt,

noget fjernt og fint og tyst,

noget blidt forsagt og lønlig,

noget hjælpeløst og bønlig

som en liten pikes bryst . . .

Noget som han eiet selv

sittrer om det fjerne fjeld!

Og med ett han synker ned

og hans vilde hjerte segner

i en stum og hellig fred,

for det blide bjerg som tegner

sig saa ømt i aftengløden,

er en seier over døden!

Det er hendes milde sjæl

som i fjeldets linjer lever,

et barmhjertig bud som bæver

gjennem taakene fra H él!

Dette bjerg, det disblaa kjærtegn,

gav hans kvinde ham som jærtegn!

— — —

Slekter kom og gik i grav.

Mindet svandt lik bræ som braaner.

Men i solens siste rav

staar et ensomt fjeld og blaaner

over viddens mørke hav!

Og da dæmrer og for os,

gjennem bitter tvil og trods,

noget av den samme drøm,

evig ung og fin og øm,

om den blonde, blide kvinde,

som vi altid søker finde!

NATT NEDOVER TANA

Vandene seiler saa stille

mellem de grønne fjeld.

Drømmene svulmer saa milde

ut i den tyste kveld.

Den blide forsagte skjælven

gjennem de spæde trær,

aarenes dyp i elven,

er alle de ting som sker.

Et baal mellem sennegræsset,

en ensom eventyrild, —

saa driver vor baat bak næsset,

og ingenting mer er til.

Det siste liv er forstummet

og hjertet vugges til ro.

Men skjælvende gaar i rummet

suset fra Hoangho!

Hør — vandenes moder strømmer

med himlens natt i sit skjød,

og vandenes moder drømmer

om stjernenes hvite glød.

I haven under pagoden

vandrer den blomst Sang Li,

og lytter fortapt til floden

som skyller sit sus forbi.

Hun gaar langs de skjønne strande,

hvor blomstenes røde dryss

møter de sorte vande

og glæder dem ved sitt kyss.

Sang Li, lille drøm, lille pike —

alle smaa hjerters ven

i kirsebærblomstenes rike,

kjender du mig igjen?

Du glemte ikke de kvelde

ved bredden av Hoangho,

naar mørkets brusende vælde

svøpte sig om os to?

Dit blik blir saa blankt av glæde.

Du sier et ord. Det er sang.

Hændene er saa spæde

og munden for første gang!

Og alle de blide røster

av blomster og dugg og sus,

skjælver om liljens søster

som et konkyliebrus . . . .

Mange dage og nætter,

tusene trætte mil

av bjerge og hav og sletter

skilte mig fra dit smil.

Men længsel og savn og smerte,

inatt er det alt forbi.

Gi mig din haand, og mit hjerte

er i den haand, Sang Li.

AFTENSANG OM VAAREN — TIL EN LITEN SMAAPIKE

Det var en deilig, deilig dag,

men tænk nu er den over,

og alle som er riktig snil,

de ligger nu og sover!

Og himlen som var bli og blaa

med mange tusen smil i,

begynder først at le igjen

engang imorgen tidlig!

Og ingen knopper græsser mer

paa himlens solblaa enge,

de blev saa trætte, stakkars smaa,

nu skal de sove længe!

Og alle hvite søte lamm,

de ligger paa en laave,

og slikker paa en liten bror,

og hyss, nu skal de sove!

Og alle stjerner blir saa gla,

for alle stjerner liker

en knopp i blund, et lamm i ro,

og sovende smaa piker!

SUOMI

Et hvin i svarte furutrær

og naaler fyker ned som rust!

Det svulmer av en mørk august,

av raaset, regnforpisket veir,

og angstens tid er nær.

Det bruser som en elvebaat,

som selve natten graat!

Og det blir sol paa mo og fjeld

og dagen bølger som en dis!

Det er saavidt en drøm av bris

faar kruse sjøens speil mot kveld,

naar solen er paa held.

Det hvisker i et bjerkekratt

en guldblek sammernatt!

Aa land, de tusen sjøers land,

ha takk for lyse nætters drøm,

for elvefærd i skumhvit strøm,

og ensom marsj langs blide vand

mot fjernblaa fjeldes rand,

men mest for fem minutters sorg

i Gamla Bjørneborg . . . .

Her var det toget gjorde stans,

og kvelden var saa blank som sølv,

og hvem var ikke tørst paa øll?

Vi sprang langs toget som til dans

i aftensolens glans.

Men bak den nærmeste buffet,

der fik jeg dig at se!

Et haar saa gult som korn i høst,

to øine blaa som dugget luft,

og blusen fuld av blomsterduft!

Og Eva nynnet i din røst

sin morgensang mot øst —

som sus i skog, som bæk paa sprang,

det var Suomis sang!

Og i det samme øieblik

saa visste jeg at det var dig,

som længslen skjalv om paa min vei,

den drøm om kjærlighet jeg fik,

min stjerne hvor jeg gik.

Her stod du ung og søt og frisk

og skjænket bak en disk!

Hvad hjælper det at nu jeg vet

den ene ting jeg burde gjort:

at ha knælt ned og tat dig bort

fra stedet hvor du stod og slet,

mit liv, min kjærlighet!

Aa, vi skal straffes til vi dør

for alt vi ikke gjør.

Da var det som du hvisket: «Bli!

Min elskte, det er skjæbnens bud!»

Men stanset jeg? Ak nei, min Gud!

Jeg vraket alt du vilde gi

og gik et liv forbi.

Jeg gav dig i mit siste blik

et kyss; og toget gik.

Og mange, mange tog skal gaa

fra drøm og haap, det maa vel ske.

Jeg sitter i en tom kup é

og ofte maa jeg tænke paa

i natten, trætt og graa —

en sommernatt, en hjertesorg

i Gamla Bjørneborg!

HJEMME IGJEN

Hjulene synger mot jernet, altid mot vest, mot vest!

De brede, uvenlige bygder, hærdet av kulden og sneen,

er glemt i det svulmende mørke som suser ind i kupéen —

Vestlandets eget mørke av regnveir og muld og blæst!

Lysene ute i natten smiler som gamle venner,

og luften er fyldt av røster hvis hemmeligheter jeg kjender.

Saa staar jeg igjen paa perronen, fortapt i de dunkle lyd,

som gror overalt omkring mig: elvenes bløte toner,

mennesker nede paa veien, syngende furukroner,

og luft som gir muld at die i bævende moderfryd.

Og nattens venlige susen blir til min barndoms stemme:

Her er dit sted paa jorden. Lyt til min sang. Du er hjemme!

O, vandring op imot grinden

langs verdens eneste vei.

Jeg smiler mot nattevinden

som hvisker: Jeg husker dig.

Birken deroppe og huset,

to elskende kind mot kind,

nikker i vestensuset:

Vor søn, han er din og min.

Og hjertet begynder at vandre

avsted med den vaate natt,

en bløt akkord blandt de andre,

et sus gjennem muld og kratt.

Bibliografi

Dikt

Rundt Kap det gode Haab (1922)

Stene i strømmen (1925)

Norge i våre hjerter (1929)

Til ungdommen. Enkeltstående dikt (1936)

Friheten (1943)

Håbet (1946)

Løse dikt (1917-1943)

Skuespill

En ung manns kjærlighet (1927)

Barrabas (1927)

Atlanterhavet (1932)

Vår ære og vår makt (1935)

Men imorgen- (1936)

Nederlaget (1937)

Romaner

"Bergenstoget plyndret inat!" - Denne boken er skrevet under pseudonymet Jonathan Jerv sammen med Nils Lie og er ikke falt i det fri. (1923)

Skibet gaar videre (1924)

Ung må verden ennu være (1938)

Sakprosa

Kinesiske dage. Reisebrev (1927)

De unge døde. Essays (1932)

Spansk sommer. Reportasjer (1937)

Flagget. Artikler (1945)

Veien frem. Artikler (1947)

Græske breve. Reisebrev. I samlingen Langveisfra (1964)

Flere e-bøker av Nordahl Grieg kan leses eller lastes ned fra nettsiden bergenbibliotek.no/nordahlgrieg

Table of Contents

Om utgivelsen

Forfatterfoto

Om Nordahl Grieg

Om Stene i strømmen

Stene i Strømmen

I

JOSEF

II

MORGEN

BØLGEN

BØN

FARVEL

TYTTEBÆRSYLTETØI

TO SMAA STENE I STRØMMEN

HAV

MELODI

GRAAGJÆS

III

KAPELLET I WADHAM COLLEGE

KVINDEN, DØDEN OG JEHOVA

IV

VESTLANDSREGN

HOTELRUM I OSLO

OKTOBERAFTEN PAA KARL JOHAN

SANGERNUTEN

NATT NEDOVER TANA

AFTENSANG OM VAAREN — TIL EN LITEN SMAAPIKE

SUOMI

HJEMME IGJEN

Bibliografi